หัวหน้าพรรคเสรีรวมไทย ระบุ การให้รถทหารช่วยขนสินค้ายิ่งเปิดช่องทุจริต เรียกร้องให้เร่งแก้ไขปัญหาให้ตรงจุด
พลตำรวจเอก เสรีพิศุทธ์ เตมียาเวส หัวหน้าพรรคเสรีรวมไทย กล่าวถึงกรณีที่นายกรัฐมนตรี เตรียมใช้รถทหารขนส่งสินค้าแทนหลังผู้ประกอบการรถบรรทุกจะหยุดวิ่งประท้วง จากปัญหาน้ำมันราคาสูงว่า ปัญหานี้เกิดจากการบริหารของรัฐที่ล้มเหลว มีการขนส่งน้ำมันเถื่อนทั้งที่เป็นน้ำมันของไทยเอง ทำให้ปัญหาราคาน้ำมันแพงเกิดขึ้นอย่างต่อเนื่อง แล้วพอแก้ไขไม่ได้ ก็ใช้วิธีการแบบทหาร เอาทหารไปปลูกผักชีบ้าง เอารถทหารมาวิ่งแทนบ้าง ใช้วิธีการคิดแบบทหารตลอดมา ไม่ได้เคยคิดในมุมของธุรกิจ การเอารถทหารออกมาวิ่ง ยิ่งทำให้ประชาชนเดือดร้อนมากกว่า แทนที่จะได้ประกอบกิจการได้ เพราะคนที่ประท้วงหยุดวิ่งบางส่วน แต่ยังมีคนที่ประกอบธุรกิจอยู่ และรถทหารมีมากขนาดที่จะทดแทนการขนส่งทั้งประเทศได้จริงหรือ อีกทั้งการนำรถทหารมาวิ่งขนส่งสินค้า ถือเป็นการกระทำผิดรัฐธรรมนูญ เพราะเขาห้ามรัฐแข่งขันกับประชาชน ดังนั้น ควรนำรถไปช่วยเขาแบบไม่คิดค่าใช้จ่ายพลตำรวจเอก เสรีพิศุทธ์ ยังเตือนว่า การให้รถทหารออกมาขนส่งยิ่งเปิดช่องให้เกิดการทุจริต ตอนนี้กำลังตรวจสอบกองทัพเรือเรื่องสัมปทานระเบิดหิน อ้างนำไปใช้เพื่อความมั่นคง แต่จริงๆ ใช้แค่ร้อยละ 10 ที่เหลือก็นำไปขายหมด ดังนั้น ขอเรียกร้องให้ พลเอก ประยุทธ์ เร่งแก้ไขปัญหาให้ตรงจุด